Bakalaro lagūna
Bakalaro lagūna (isp. Laguna de Bacalar) – ilga lagūna Meksikos pietryčiuose, Jukatano pusiasalyje, Kintana Roo valstijoje, 35 km į šiaurės vakarus nuo Četumalio. Nusidriekusi iš šiaurės rytų į pietvakarius 45 km, plotis iki 2 km. Krantai žemi, pelkėti, gausu salų ir protakų. Protakų tinklu Bakalaro lagūna jungiasi su Hondo upe ir Četumalio įlanka. Yra povandeninių senotų. Lagūnoje yra stromatolitų, kurių amžius 6–10 milijonų metų. Bakalaro lagūnos stromatolitų sistema didžiausia pasaulyje, esanti gėlavandeniame telkinyje. Lagūnos pakrantėje įsikūręs Bakalaro miestas.